Frissítve: 2019. szeptember 13 20:44:35
Gyáravató ünnepséget tartottak szeptember 13-án a Dorogi ipari Parkban.
A járműipari alkatrészeket gyártó GMD Cast Hungary Kft. dorogi öntödéjében gyárlátogatásra is várták az érdeklődőket.
Dorog Város Önkormányzata nevében Jászberényi Károly önkormányzati képviselő és Dankó Kristóf főépítész megtekintették az üzemet, majd Jászberényi Károly, a cég elnökének, Alain Martineau-nak a városvezetés és dr. Tittmann János polgármester nevében is köszönetét fejezte ki, hogy a vállalat a Dorogi Ipari Parkot választotta. A városvezetés ajándékaként átnyújtotta a városházát mintázó bronz kisplasztikát.
A francia cég 240 új munkahelyet teremtett, a gyárban a legmodernebb gépekkel, robotizált technológiákkal állítják elő az alkatrészeket. A dorogi gyár igazgatója arról tájékoztatta az ünnepségen résztvevőket, hogy az üzem bővítése napirenden van, így hamarosan újabb négyezer tonnás gépek érkeznek Dorogra.
A francia GMD-csoport Dorogon 14,5 milliárd forint értékű beruházást valósított meg, amelyhez a kormány 2,9 milliárd forint vissza nem térítendő készpénztámogatást nyújtott.
A gyáravató ünnepségre délután került sor, ahol Alain Martineau, a GMD Group elnöke, dr. Völner Pál államtitkár, a térség országgyűlési képviselője és Szijjártó Péter külgazdasági és külügyminiszter miután üdvözölték a dorogi beruházást, szalagátvágással avatták fel az új gyárat.